02011A1217(01) — ET — 07.04.2022 — 006.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B Euroopa Liidu ja Andorra Vürstiriigi vaheline RAHAKÜSIMUSI KÄSITLEV LEPING (ELT C 369 17.12.2011, lk 1)

Muudetud:









▼B

Euroopa Liidu ja Andorra Vürstiriigi vaheline

RAHAKÜSIMUSI KÄSITLEV LEPING

2011/C 369/01







EUROOPA LIIT, mida esindab Euroopa Komisjon, ja ANDORRA VÜRSTIRIIK, arvestades järgmist: (1) 1 jaanuaril 1999 asendati kõigi majandus- ja rahaliidu kolmandas etapis osalevate liikmesriikide, sealhulgas Hispaania ja Prantsusmaa, vääringud euroga vastavalt nõukogu 3. mai 1998. aasta määrusele (EÜ) nr 974/98. (2) Enne käesoleva lepingu sõlmimist ei olnud Andorra Vürstiriigil ametlikku valuutat ega rahaküsimusi käsitlevaid lepinguid liikmesriikide või kolmandate riikidega. De facto kasutati Andorras Hispaania ja Prantsusmaa pangatähti ja münte, mis alates 1. jaanuarist 2002 asendati euro pangatähtede ja müntidega. Andorra Vürstiriik andis ühtlasi välja dinerites vääringustatud meenemünte. (3) Vastavalt käesolevale rahaküsimusi käsitlevale lepingule on euro Andorra Vürstiriigi ametlik vääring. Andorra Vürstiriigil on seetõttu õigus emiteerida euromünte ja kohustus võtta seaduslikult ringlusse eurosüsteemis ning euro kasutusele võtnud liikmesriikides väljaantavaid eurodes vääringustatud pangatähti ja münte. Andorra Vürstiriik peab tagama eurodes vääringustatud pangatähti ja münte käsitlevate ELi eeskirjade (sealhulgas nende, mis on seotud pangatähtede ja müntide võltsimisvastase kaitsega) kohaldamise oma territooriumil. (4) Andorra Vürstiriigil on märkimisväärne pangandussektor, mis toimib tihedas koostöös euroalaga. Seetõttu tuleks võrdsema kohtlemise tagamiseks hakata Andorra Vürstiriigis järk-järgult rakendama ELi asjakohaseid pangandus- ja finantsalaseid õigusnorme, milles käsitletakse rahapesu vastu võitlemist, mittesularahaliste maksevahendite pettuste ja võltsimiste vältimist ning statistilise teabe edastamise nõuet. (5) Käesoleva lepinguga ei kaasne mingit kohustust EKP-le ja riikide keskpankadele kaasata Andorra Vürstiriigi finantsinstrumente nende noteeritud väärtpaberite hulka, mille suhtes on kohaldatavad eurosüsteemi rahapoliitika toimingud. (6) Tuleks luua Andorra Vürstiriigi ja Euroopa Liidu esindajatest koosnev ühiskomitee, et jälgida käesoleva lepingu kohaldamist, määrata müntide emiteerimise iga-aastane ülemmäär ning hinnata Andorra Vürstiriigi poolt asjakohaste ELi õigusaktide rakendamiseks võetud meetmeid. ELi delegatsioon tuleks moodustada Euroopa Komisjoni, Hispaania Kuningriigi, Prantsuse Vabariigi ja Euroopa Keskpanga esindajatest. (7) Lepingu kohaldamisel tekkida võivad vaidlused lahendatakse Euroopa Liidu Kohtus, arvestades järgmist: ON KOKKU LEPPINUD JÄRGMISES:







Artikkel 1

Andorra Vürstiriigil on vastavalt määrustele (EÜ) nr 1103/97 ja (EÜ) nr 974/98 õigus kasutada eurot oma ametliku vääringuna. Andorra Vürstiriik annab euro pangatähtedele ja müntidele seadusliku maksevahendi staatuse.

Artikkel 2

1. Andorra Vürstiriik ei emiteeri pangatähti. Tingimused euromüntide emiteerimiseks alates 1. juulist 2013 on sätestatud järgmistes artiklites.

2. Euromüntide emiteerimisõigus alates 1. juulist 2013 sõltub järgmistest tingimustest: a) Andorra Vürstiriik peab olema eelnevalt vastu võtnud kõik käesoleva lepingu lisas loetletud ELi õigusaktid ja eeskirjad, olles kohaldanud nende puhul 12 või 18 kuu pikkust ülevõtmistähtaega, arvestatuna käesoleva lepingu jõustumishetkest; b) hiljemalt 18 kuuks pärast lepingu jõustumist peab Andorra Vürstiriik olema allkirjastanud Järelevalve Rahvusvahelise Organisatsiooni mitmepoolse lepinguprotokolli konsultatsioonide, koostöö ja teabevahetuse kohta.

Artikkel 3

Andorra Vürstiriigi poolt emiteeritavate euromüntide aastase ülemmäära (väärtuspõhiselt) arvutab käesoleva lepinguga loodud ühiskomitee järgmiste osade summana:

— kindlaksmääratud osa, mille 2013. aastaks kehtestatud esialgne summa on 2 342 000 EUR. Ühiskomitee võib kindlaksmääratud osa igal aastal läbi vaadata, et võtta arvesse nii inflatsiooni (eurotsooni viimase 12 kuu THHI inflatsiooni alusel) kui ka võimalikke olulisi arenguid, mis mõjutavad euromüntide kollektsionääride nõudlust;

— muutuv osa, mis vastab eurotsoonis viimase 12 kuu jooksul inimese kohta keskmiselt emiteeritud müntide arvu ja Andorra Vürstiriigi elanike arvu korrutisele.

Artikkel 4

1. Andorra Vürstiriigi emiteeritud euromündid on identsed euro kasutusele võtnud Euroopa Liidu liikmesriikide poolt emiteeritud euromüntidega nimiväärtuse, seadusliku maksevahendi staatuse, tehniliste näitajate, ühise külje kujunduse ja liikmesriiki tähistava külje ühiste kujunduselementide poolest.

2. Andorra Vürstiriik teavitab oma euromüntide liikmesriiki tähistava külje kavanditest eelnevalt komisjoni, kes kontrollib nende vastavust ELi lepingu eeskirjadele.

Artikkel 5

1. Andorra Vürstiriigi emiteeritud euromündid on vermitud Andorra Vürstiriigi valitud ja Euroopa Liidu lepingule vastavas euromüntide tootmise alal kogenud rahapajas. Lepinguosalise tehtud mis tahes muudatusest tuleb teavitada ühiskomiteed.

2. Vähemalt 80 % euro käibemüntidest tuleb lasta ringlusse nimiväärtusega. Ühiskomitee võib otsustada seda osa suurendada.

3. Euro meenemüntide emiteerimine Andorra Vürstiriigi poolt on kooskõlas euro meenemüntide kohta kehtestatud ELi suunistega, millega muu hulgas nõutakse selliste tehniliste näitajate, kujunduse ja nimiväärtuse rakendamist, mis võimaldab eristada euro meenemünte käibemüntidest.

Artikkel 6

1. Selleks et Euroopa Keskpank saaks Euroopa Liidu toimimise lepingu artikli 128 lõike 2 kohaselt Hispaania Kuningriigi ja Prantsuse Vabariigi emissiooni mahu heaks kiita, liidetakse pool Andorra Vürstiriigi emiteeritud euromüntidest Hispaania Kuningriigi emiteeritud müntide mahule ja teine pool Prantsuse Vabariigi emiteeritud müntide mahule.

2. Andorra Vürstiriik teavitab hiljemalt iga aasta 1. septembril Euroopa Komisjoni, Hispaania Kuningriiki ja Prantsuse Vabariiki nende euromüntide mahust ja nimiväärtusest, mis ta kavatseb järgmisel aastal emiteerida. Ühtlasi edastab Andorra Vürstiriik Euroopa Komisjonile kõnealuste müntide väljalaskmise tingimused, eelkõige meenemüntide suhtosa ning käibemüntide kasutuselevõtu üksikasjalikud tingimused.

Artikkel 7

1. Käesolev leping ei piira Andorra Vürstiriigi õigust jätkata dinerites vääringustatud meenemüntide emiteerimist.

2. Andorra Vürstiriigi emiteeritud dinerites vääringustatud meenemündid ei ole Euroopa Liidus seaduslikud maksevahendid.

Artikkel 8

1. Andorra Vürstiriik kohustub sätete otsese ülevõtmisega või võrdväärsete meetmetega vastu võtma kõik asjakohased meetmed, et rakendada käesoleva lepingu lisas loetletud ELi õigusakte ja eeskirju järgmistes valdkondades: a) euro pangatähed ja mündid; b) pangandus- ja finantsalased õigusaktid, eelkõige seoses asjaomaste institutsioonide tegevuse ja järelevalvega; c) rahapesu ja pettuse tõkestamine, sularahaliste ja muude kui sularahaliste maksevahendite võltsimise vältimine (selleks tuleb sõlmida koostööleping Europoliga), medalite ja märkidega seotud eeskirjad ning statistikaaruandluse nõuded. Statistiliste andmete kogumist käsitlevate õigusaktide puhul peavad tehnilisi rakendusi ja kohandusi käsitlevad üksikasjalikud eeskirjad (sh vajalikud erandid Andorra erilise olukorra arvestamiseks) olema kokkuleppel Euroopa keskpangaga kehtestatud hiljemalt 18 kuud enne statistiliste andmete tegeliku kogumise algust. d) Euroopa Liidu toimimise lepingu artikli 133 alusel võetud meetmed euro kasutamiseks ühisrahana.

2. Andorra Vürstiriik rakendab lõikes 1 osutatud õigusakte ja eeskirju vastavalt lisas määratud tähtaegadele.

3. Andorra Vürstiriik võib taotleda asjaomaste Euroopa õigusaktide, eelkõige statistiliste andmete kogumist käsitlevate õigusaktide rakendamiseks tehnilist abi Euroopa Liidu delegatsiooni üksustelt.

4. Üks kord aastas või vajaduse korral sagedamini viib komisjon lisasse sisse muudatusi, et võtta arvesse ELi uusi õigusalaseid tekste ja asjakohaseid õigusakte ning olemasolevatesse tekstidesse tehtud muudatusi. Seejärel otsustab ühiskomitee, mis on Andorra Vürstiriigile sobivad ja mõistlikud tähtajad lisasse lisatud uute õigusaktide ja eeskirjade rakendamiseks.

5. Erakorralistel asjaoludel võib ühiskomitee lisas kehtestatud olemasoleva tähtaja läbi vaadata.

6. Ajakohastatud lisa avaldatakse Euroopa Liidu Teatajas .

Artikkel 9

Andorra Vürstiriigi territooriumil tegevusluba omavad krediidiasutused ja vajaduse korral muud finantsasutused võivad omada juurdepääsu euroala pankadevahelistele arveldus- ja maksesüsteemidele ning väärtpaberiarveldussüsteemidele ja Hispaania või Prantsusmaa pädevate ametiasutuste kehtestatud tingimuste ja korra kohaselt ning kokkuleppel Euroopa Keskpangaga.

Artikkel 10

1. Käesoleva lepingu kohaldamise tulemusel lepinguosaliste vahel esilekerkivad vaidlusküsimused, mida ei õnnestu lahendada ühiskomitees, kuuluvad Euroopa Liidu Kohtu ainupädevusse.

2. Kui Euroopa Liit (keda esindab Euroopa Komisjon ja kes tegutseb ühiskomitees ELi delegatsiooni soovitusel) või Andorra Vürstiriik leiab, et teine lepinguosaline ei ole täitnud käesoleva lepingu kohast kohustust, võib ta anda asja Euroopa Kohtusse. Euroopa Kohtu otsus on lepinguosaliste jaoks siduv ja nad võtavad selle täitmiseks vajalikud meetmed ajavahemiku jooksul, mille Euroopa Kohus on kõnealuses otsuses kindlaks määranud, otsus ei kuulu edasikaebamisele.

3. Juhul kui Euroopa Liit või Andorra Vürstiriik ei võta otsuse täitmiseks vajalikke meetmeid kindlaksmääratud ajavahemiku jooksul, võib teine lepinguosaline lepingu lõpetada, teatades sellest kolm kuud ette.

Artikkel 11

1. Luuakse ühiskomitee. Ühiskomitee koosneb Andorra Vürstiriigi ja Euroopa Liidu esindajatest. Euroopa Liidu delegatsioon koosneb Euroopa Komisjoni (kes on selle esimees), Hispaania Kuningriigi, Prantsuse Vabariigi ning Euroopa Keskpanga esindajatest.

2. Ühiskomitee tuleb kokku vähemalt üks kord aastas. Eesistujaks on vaheldumisi (üheks aastaks) Euroopa Liidu esindaja ja Andorra Vürstiriigi esindaja. Ühiskomitee teeb otsused ühehäälselt.

3. Ühiskomitee vahetab seisukohti ja teavet ning võtab vastu artiklites 3 ja 8 osutatud otsused. Euroopa Liidu delegatsioon teavitab Andorra Vürstiriiki neist õigusalastest eelnõudest, mis on Euroopa Liidus artiklis 8 osutatud valdkondades arutluse all. Lisaks vaatab ühiskomitee läbi Andorra Vürstiriigi võetud meetmed ning püüab lahendada käesoleva lepingu kohaldamisest tulenevaid võimalikke vaidlusi.

4. Euroopa Liit on ühiskomitee esimene eesistuja alates käesoleva lepingu jõustumisest, nagu on sätestatud artiklis 13.

Artikkel 12

Ilma et see piiraks artikli 10 lõike 3 kohaldamist, võib kumbki lepinguosaline käesoleva lepingu lõpetada, teatades sellest ette üks aasta.

Artikkel 13

Käesolev leping jõustub teise kuu esimesel kuupäeval pärast seda, kui kõik lepinguosalised on teatanud oma vastavate ratifitseerimismenetluste lõpetamisest.

Artikkel 14

Käesolev leping on sõlmitud ja alla kirjutatud neljas keeles (katalaani, prantsuse, inglise ja hispaania), kusjuures kõigis neis keeltes on tekstid võrdselt autentsed.

Brüssel, 30. juuni 2011

Euroopa Liidu nimel

Euroopa Komisjoni liige

Olli REHN

Andorra Vürstiriigi nimel

Valitsusjuht

Antoni MARTÍ PETIT

▼M9

LISA